**ΜΕΤΡΗΣΗ IQ: ΜΥΘΟΣ Ή ΑΛΗΘΕΙΑ;**

Το IQ ως έννοια πρωτοεμφανίστηκε το 1905, όταν ο Γάλλος ψυχολόγος Αλφρέντ Μπινέ εξέδωσε το πρώτο μοντέρνο τεστ ευφυίας, την κλίμακα ευφυίας Binet-Simon. Ο πρωταρχικός του σκοπός ήταν να αναγνωρίσει ποιοι μαθητές είχαν δυσκολίες στο να αντεπεξέρχονται στα μαθήματα του σχολείου. Με την πάροδο του χρόνου το IQ άρχισε να γίνεται όλο και πιο διαδεδομένο σε όλες τις κοινωνίες, με αποτέλεσμα στη σημερινή εποχή να εμφανίζονται όλο και περισσότερα τεστ ευφυΐας στο διαδίκτυο, οι δημιουργοί των οποίων ισχυρίζονται πώς μπορούν να εκτιμήσουν το IQ οποιουδήποτε ανθρώπου με 100% ακρίβεια. Είναι δυνατόν όμως αυτό;

Σύμφωνα με μία έρευνα με επικεφαλείς ειδικούς του Πανεπιστημίου του Δυτικού Τορόντο στον Καναδά, δεν είναι εφικτό, διότι παρατηρήθηκε πώς η νοημοσύνη εμφανίζεται στους ανθρώπους με διάφορες εκφάνσεις και είναι αδύνατον να αξιολογηθεί με βάση ένα και μόνο μέτρο. Πρώτος που έκανε μία ανάλογη παρατήρηση, αλλά δεν εξέδωσε ποτέ ένα ακριβές τεστ για τη συλλογική μέτρηση όλων των « τύπων» ευφυΐας που ανακάλυψε ήταν ο Αμερικανός αναπτυξιακός ψυχολόγος Howard Gardner, ο οποίος το 1983 στο βιβλίο του «Frames of Mind», διατύπωσε τη θεωρία της πολλαπλής νοημοσύνης, σύμφωνα με την οποία, η νοημοσύνη κάθε ανθρώπου χωρίζεται σε εννιά (τουλάχιστον) τομείς, οι οποίοι εδράζουν σε διαφορετικά σημεία του εγκεφάλου. Σαφώς και τα εννιά είδη είναι σημαντικά, και συνεργάζονται, αλλά κάθε άνθρωπος έχει έναν διαφορετικό «χάρτη κατανομής» ευφυΐας, και αυτό τον κάνει τόσο διαφορετικό. Η ευφυΐα μας (ή οι ευφυΐες μας) δεν είναι κάτι παγιωμένο, αλλά αναπτύσσεται όσο μαθαίνουμε και «δουλεύουμε» με αυτήν (αυτές).Τα εννιά διαφορετικά είδη νοημοσύνης σύμφωνα με την θεωρία του Howard Gardner είναι: η λεκτική / γλωσσική νοημοσύνη, η λογικό-μαθηματική νοημοσύνη, η σωματική-κιναισθητική νοημοσύνη, η μουσική νοημοσύνη, η διαπροσωπική νοημοσύνη, η ενδοπροσωπική νοημοσύνη, η χωρική νοημοσύνη, η υπαρξιακή νοημοσύνη και η φυσιοκρατική νοημοσύνη.

Ακόμη και με τα εννιά είδη νοημοσύνης της θεωρίας του Gardner, δεν έχουμε καταφέρει μέχρι στιγμής την ακριβή μέτρηση του ΙQ ενός ατόμου, και σύμφωνα με πολλές απόψεις δεν θα την έχουμε καταφέρει ούτε στο σύντομο μέλλον, καθώς δεν έχουμε φτάσει στο σημείο να γνωρίζουμε όλα τα διαφορετικά είδη ευφυΐας του ανθρώπινου εγκεφάλου, και επομένως να τα μετρήσουμε. Επίσης, το γεγονός ότι εμφανίζονται συνεχώς νέα είδη, και αμφισβητούνται κάποια ήδη υπάρχοντα, καθιστά ακόμη πιο περίπλοκη την κατάσταση, και ακόμη πιο δύσκολο για εμάς να ξέρουμε τι ακριβώς συμβαίνει.

Έτσι, καταλήγουμε στο συμπέρασμα ότι, επειδή δεν έχουμε καταφέρει την ακριβή μέτρηση του IQ, δεν μπορούμε να εκτιμήσουμε από μόνοι μας την ευφυΐα ενός ατόμου αποκλειστικά από την απόδοση του στο σχολείο. Υπάρχουν πολλές διαφορετικές παράμετροι, όπως το περιβάλλον στο οποίο μεγάλωσε ένα άτομο ή το DNA και ο χαρακτήρας του, καθιστώντας το έτσι μοναδικό στον κόσμο, αλλά και αδύνατον για εμάς, να προσαρμόσουμε όλες αυτές τις ιδιαιτερότητες του γενικού πληθυσμού σε ένα και μόνο τεστ.

ΠΗΓΕΣ:

[https://enallaktikidrasi.com](https://www.google.com/url?sa=t&rct=j&q=&esrc=s&source=web&cd=2&cad=rja&uact=8&ved=2ahUKEwishsDcxZnlAhVDfZoKHRrAAIoQFjABegQIBRAB&url=https%3A%2F%2Fenallaktikidrasi.com%2F2016%2F09%2Fnoimosini-exartatai-iq-fyli%2F&usg=AOvVaw3zwIe8lJkXFKjRRYHNi5ti)

[https://www.tovima.gr](https://www.google.com/url?sa=t&rct=j&q=&esrc=s&source=web&cd=2&cad=rja&uact=8&ved=2ahUKEwjQ4MyowJnlAhWNs4sKHYO-AHIQFjABegQIAxAB&url=https%3A%2F%2Fwww.tovima.gr%2F2012%2F12%2F20%2Fscience%2Fto-iq-einai-mythos%2F&usg=AOvVaw3o7I5M5hNhRLbr4rwd9LHD)

[https://www.iefimerida.gr](https://www.google.com/url?sa=t&rct=j&q=&esrc=s&source=web&cd=2&cad=rja&uact=8&ved=2ahUKEwisg7ytvJnlAhWDepoKHcRZBicQFjABegQIBRAB&url=https%3A%2F%2Fwww.iefimerida.gr%2Fnews%2F141933%2F%25CF%2584%25CE%25B1-%25CE%25B5%25CE%25BD%25CE%25BD%25CE%25AD%25CE%25B1-%25CE%25B5%25CE%25AF%25CE%25B4%25CE%25B7-%25CE%25BD%25CE%25BF%25CE%25B7%25CE%25BC%25CE%25BF%25CF%2583%25CF%258D%25CE%25BD%25CE%25B7%25CF%2582-%25CE%25BA%25CE%25B1%25CE%25B9-%25CF%2580%25CF%258E%25CF%2582-%25CE%25B4%25CE%25B9%25CE%25B1%25CE%25BA%25CF%2581%25CE%25AF%25CE%25BD%25CE%25BF%25CE%25BD%25CF%2584%25CE%25B1%25CE%25B9-%25CE%25B1%25CF%2580%25CF%258C-%25CF%2584%25CE%25B7%25CE%25BD-%25C2%25AB%25CE%25B4%25CE%25B9%25CE%25B1%25CF%2580%25CF%2581%25CE%25BF%25CF%2583%25CF%2589%25CF%2580%25CE%25B9%25CE%25BA%25CE%25AE%25C2%25BB-%25CF%2584%25CE%25BF%25CF%2585-%25CE%25B3%25CE%25BA%25CE%25AC%25CE%25BD%25CF%2584%25CE%25B9-%25CE%25BC%25CE%25AD%25CF%2587%25CF%2581%25CE%25B9-%25CF%2584%25CE%25B7&usg=AOvVaw1Sjfjz6UczWtDyAxQNcuJH)

[https://www.psychology.gr](https://www.google.com/url?sa=t&rct=j&q=&esrc=s&source=web&cd=2&cad=rja&uact=8&ved=2ahUKEwi16_m_zZnlAhUR0aYKHfC_BVwQFjABegQIBRAB&url=https%3A%2F%2Fwww.psychology.gr%2Fdiasimoi-psychologoi%2F2435-alfred-binet.html&usg=AOvVaw15u7qqhfngVggKIjUBZYvx)